CELEX: 32014R0623
Language: hu
Date: 2014-02-14 00:00:00
Title: A Bizottság 623/2014/EU felhatalmazáson alapuló rendelete ( 2014. február 14. ) a „Horizont 2020” kutatási és innovációs keretprogram (2014–2020) részvételi és terjesztési szabályainak megállapításáról szóló 1290/2013/EU európai parlamenti és tanácsi rendelettől a Bioalapú Iparágak Közös Vállalkozás tekintetében való eltérésről  EGT-vonatkozású szöveg

13.6.2014   
            
            
               HU
            
            
               Az Európai Unió Hivatalos Lapja
            
            
               L 174/12
            
         A BIZOTTSÁG 623/2014/EU FELHATALMAZÁSON ALAPULÓ RENDELETE
   (2014. február 14.)
   a „Horizont 2020” kutatási és innovációs keretprogram (2014–2020) részvételi és terjesztési szabályainak megállapításáról szóló 1290/2013/EU európai parlamenti és tanácsi rendelettől a Bioalapú Iparágak Közös Vállalkozás tekintetében való eltérésről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a „Horizont 2020” kutatási és innovációs keretprogram (2014–2020) részvételi és terjesztési szabályainak megállapításáról, valamint az 1906/2006/EK rendelet hatályon kívül helyezéséről szóló, 2013. december 11-i 1290/2013/EU európai parlamenti és tanácsi rendeletre (1) és különösen annak 1. cikke (3) bekezdésének b) pontjára,
   mivel:
   
               (1)
            
            
               Az 1291/2013/EU európai parlamenti és tanácsi rendelet (2) létrehozza a „Horizont 2020” kutatási és innovációs keretprogramot (2014–2020), amelynek keretében az Unió köz-magán társulásokban, ezen belül pedig közös vállalkozásokban vesz részt olyan kulcsfontosságú területeken, ahol a kutatás és az innováció hozzájárulhat az Unió szélesebb körű versenyképességi céljainak teljesítéséhez és a társadalmi kihívások kezeléséhez.
            
         
               (2)
            
            
               A „Horizont 2020” keretprogram közvetett cselekvéseiben való részvételre az 1290/2013/EU rendelet rendelkezéseit kell alkalmazni. Figyelemmel azonban a Szerződés 187. cikke alapján a bioalapú iparágak területén létrehozott közös vállalkozások sajátos működési igényeire, a Bizottság a „Horizont 2020” keretprogram időtartamára felhatalmazást kapott arra, hogy a Szerződés 290. cikke alapján jogi aktusokat fogadjon el.
            
         
               (3)
            
            
               Az 560/2014/EU tanácsi rendelet (3) a bioalapú iparágak területén a bioalapú iparágakkal foglalkozó közös technológiai kezdeményezés végrehajtására a 2024. december 31-ig tartó időszakra létrehozta a Bioalapú Iparágak Közös Vállalkozást.
            
         
               (4)
            
            
               Tekintettel arra, hogy segíteni és ösztönözni kívánja egyes résztvevőtípusok részvételét, a közös vállalkozás sajátos működési igényekkel rendelkezik. Ezek a sajátos működési igények e születőben lévő iparág jelenlegi széttagoltságából és a benne érdekelt kis- és középvállalkozások nagy számából fakadnak. E vállalkozásoknak, valamint a közép- és a felsőfokú intézményeknek és más szereplőknek a Bioalapú Iparágak Közös Vállalkozásban való részvételét azért is indokolt segíteni és ösztönözni, mert ennek a résztvevői körnek elismerten erőssége a kutatás-fejlesztés. Az optimális magántőke-mozgósító hatás eléréséhez szükséges, hogy a Bioalapú Iparágak Közös Vállalkozás cselekvései keretében – az innovációs cselekvések kivételével – csak a felsorolt résztvevői kör legyen jogosult finanszírozásra.
            
         
               (5)
            
            
               Ennek megfelelően helyénvaló az 1290/2013/EU rendelet 10. cikkének (1) bekezdésében foglalt rendelkezéstől eltérve úgy szűkíteni a finanszírozásra jogosultak körét, hogy abba – az innovációs cselekvések kivételével – néhány más szereplő mellett csak a kis- és középvállalkozások, valamint a közép- és a felsőfokú oktatási intézmények tartozzanak,
            
         ELFOGADTA EZT A RENDELETET:
   1. cikk
   Az 1290/2013/EU rendelet 10. cikkének (1) bekezdésétől eltérve a Bioalapú Iparágak Közös Vállalkozás esetében a bioalapú iparágak területén végrehajtott cselekvések keretében – az innovációs cselekvések kivételével – csak a következő résztvevők jogosultak finanszírozásra a Bioalapú Iparágak Közös Vállalkozástól:
   
               a)
            
            
               a kis- és középvállalkozások;
            
         
               b)
            
            
               a közép- és a felsőfokú oktatási intézmények;
            
         
               c)
            
            
               a nonprofit jogalanyok, beleértve azokat is, amelyek fő tevékenységükként kutatást vagy technológiafejlesztést végeznek;
            
         
               d)
            
            
               a Közös Kutatóközpont;
            
         
               e)
            
            
               az európai érdekű nemzetközi szervezetek.
            
         2. cikk
   Ez a rendelet Az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 14-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 347., 2013.12.20., 81. o.
   
   
      (2)  Az Európai Parlament és a Tanács 2013. december 11-i 1291/2013/EU rendelete a „Horizont 2020” kutatási és innovációs keretprogram (2014–2020) létrehozásáról és az 1982/2006/EK határozat hatályon kívül helyezéséről (HL L 347., 2013.12.20., 104. o.).
   
      (3)  A Tanács 2014. május 6-i 560/2014/EU rendelete a Bioalapú Iparágak Közös Vállalkozás létrehozásáról (HL L 169., 07/06/2014., 130. o.).